## Naputak o podacima koje sadrži izvješće o događaju koji je prouzročio smrt ili skupnu ozljedu radnika

### NN 86/2012 (27.7.2012.), Naputak o podacima koje sadrži izvješće o događaju koji je prouzročio smrt ili skupnu ozljedu radnika

DRŽAVNI INSPEKTORAT

1984

Na temelju članka 56. stavak (4) Zakona o Državnom inspektoratu (»Narodne novine«, br. 116/08., 123/08. i 49/11), uz prethodno pribavljeno mišljenje Ministarstva rada i mirovinskog sustava, glavna inspektorica Državnog inspektorata donosi

NAPUTAK

O PODACIMA KOJE SADRŽI IZVJEŠĆE POVODOM DOGAĐAJA KOJI JE PROUZROČIO SMRT ILI SKUPNU OZLJEDU RADNIKA

Članak 1.

Ovim Naputkom propisuje se sadržaj izvješća o događaju koji je prouzročio smrt ili skupnu ozljedu radnika i način izvještavanja o tim događajima.

Članak 2.

Kada inspektor rada obavi očevid na mjestu gdje je nastao događaj koji je prouzročio smrt ili skupnu ozljedu radnika, dužan je najkasnije u roku od 24 sata nakon primitka obavijesti o nastanku takvog događaja izvijestiti glavnog inspektora putem Sektora nadzora u području rada i zaštite na radu.

Članak 3.

Izvješće iz članka 1. ovog Naputka sadrži sljedeće podatke:

(1) Podaci o događaju:

– mjesto gdje se ozljeda dogodila

– kakva se ozljeda dogodila

– kada se ozljeda dogodila

– kada i na koji način je inspektor rada obaviješten o nastalom događaju

– kada je inspektor rada došao na mjesto događaja

– kakvi su poslovi obavljani neposredno prije i/ili u trenutku nastanka događaja, a koji su imali za posljedicu ozljeđivanje radnika

(2) Podaci za svakog ozlijeđenog radnika:

– ime i prezime

– mjesto i datum rođenja

– državljanstvo

– broj osobne iskaznice ili putovnice za strance

– naziv i sjedište poslodavca

– zvanje

– zanimanje/naziv poslova/ radno mjesto

– pri obavljanju kojih poslova je ozlijeđen

– težina ozljede (smrtna, teška, lagana)

– uzrok i način nastanka ozljede, ako su utvrđeni propusti u primjeni pravila zaštite na radu

(3) Podaci koje je inspektor utvrdio vlastitim opažanjem za vrijeme očevida:

– jesu li na mjestu događaja zatečeni očevici, suradnici ozlijeđenog, predstavnici poslodavaca (ime i prezime i funkcija)

– jesu li na mjestu događaja očevid obavljali djelatnici Ministarstva unutarnjih poslova

– stanje prostora, prostorije, objekata, opreme i instalacija na mjestu događaja

– strojevi, uređaji, postrojenja, sredstva za prijenos i prijevoz tereta koji su zatečeni na mjestu događaja, gdje i u kakvom stanju (naziv, tip i oznaka)

– skele i površine s kojih se obavlja rad i po kojima se kreću radnici na mjestu događaja i u svezi s događajem

– ostali predmeti, alati i naprave zatečeni na mjestu događaja (naziv i oznaka)

– jesu li se na mjestu događaja nalazile pisane obavijesti i znakovi

– jesu li na mjestu događaja zatečena osobna zaštitna sredstva (gdje, koja i u kakvom stanju)

– jesu li na mjestu događaja zatečena fizikalna, kemijska odnosno biološka štetna djelovanja odnosno izvori tih djelovanja

– jesu li i od koga uzete izjave

– koja dokumentacija je zatečena na mjestu događaja (naziv dokumenta i oznaka)

– koja dokumentacija je izuzeta (naziv dokumenta i oznaka)

– jesu li izuzeti predmeti s mjesta događaja koji (naziv i oznaka) i gdje se nalaze

– jesu li donesena rješenja i o čemu.

Članak 4.

Uz tražene podatke inspektor rada treba kratko i jasno opisati zatečeno stanje, tako da se može nedvojbeno zaključiti o kakvom se događaju radi.

Članak 5.

Nakon obavljenog nadzora i poduzetih propisanih inspekcijskih mjera, inspektor rada je dužan glavnom inspektoru putem Sektora nadzora u području rada i zaštite na radu dostaviti cjelovito izvješće i presliku spisa predmeta.

Članak 6.

Danom stupanja na snagu ovog Naputka prestaje važiti Naputak o podacima koji sadrže izvješće povodom događaja koji je prouzročio smrt ili skupnu ozljedu zaposlenika (»Narodne novine« br. 62/2009).

Članak 7.

Ovaj Naputak stupa na snagu osmog dana od dana objave u »Narodnim novinama«.

Klasa: 115-01/12-01/109

Urbroj: 556-10-02-12-6

Zagreb, 20. srpnja 2012.

Glavna inspektorica

Božena Vrbanić, v. r.

Naputak, NN 86/2012-1984